Licha ya Kocha wa Simba, Robertinho kusisitiza kila mechi ina mpango wake, mashabiki wa klabu hiyo wamecharuka. Wamechachamaa wakihoji kila kona; “Kwanini Moses Phiri haanzi?”

Tathmini iliyofanywa na Mwanaspoti kwenye mitandao mbalimbali ya kijamii hususani ile rasmi ya Simba ni kwamba kila kinapopostiwa kitu chochote hata kama hakihusiani na mechi mashabiki wamekuwa wakitiririka kwa wingi kuhoji hatma ya Phiri huku wakitaka aanze kuaminiwa na Kocha.

Lakini huku hayo yakiendelea habari mpya ambazo Mwanaspoti imezipata ni kwamba staa huyo aliyetumika dakika 112 akifunga mabao mawili msimu huu, ameomba kuondoka kwenye dirisha dogo.